Knudåge Riisager

Knudåge Riisager (født 6. marts 1897 i Kunda (nuværende Estland), død 26. december 1974 på Frederiksberg) var en dansk komponist.

Knudåge Riisager blev født af danske forældre i guvernementet Estland (dengang en del af Det Russiske Kejserrige), hans far var ingeniør Emil Riisager, og familien vendte tilbage til Danmark i 1900, da Knudåge var tre år.
Han blev cand.polit. ved Københavns Universitet i 1921 og studerede samtidig komposition og musikteori hos Otto Malling og Peder Gram samt violin hos Peder Møller. I mange år havde han to sideløbende karrierer som kontorchef i centraladministrationen frem til 1950 (fra 1939 i Finansministeriet) og som komponist.

Efter studierne i København drog han i 1921-23 til Paris for at fortsætte kompositionsstudierne hos Albert Roussel og Paul le Flem, og i 1932 studerede han i Leipzig hos Hermann Grabner. Under opholdet i Paris stiftede han bekendtskab med gruppen Les Six, fransk neoklassicisme og med Stravinskijs musik. 
Formentlig var disse studier i udlandet medvirkende til, at Riisager anses for den mest internationalt orienterede danske komponist i sin generation. 
 
Knudåge Riisagers internationale berømmelse skyldes hovedsageligt hans balletmusik først og fremmest i samarbejdet med Harald Lander. Det første værk, han komponerede til Det Kongelige Teater, var musikken til balletten Benzin af Storm P. med iscenesættelse af Elna Ørnberg i 1930.

Riisager skrev melodien til Danmarks Frihedssang (En Vinter lang og mørk og haard) i februar 1945.
Teksten til sangen blev skrevet af Sven Møller Kristensen.
 
Knudåge Riisager var tillige en flittig kulturskribent: hans bibliografi omfatter nærved 400 titler spredt over seks årtier. I 1956-67 var han direktør for Det Kongelige Danske Musikkonservatorium.
Hans kompositioner opbevares i Musik- og Teaterafdelingen på Det Kongelige Bibliotek.

Han var Kommandør af 1. grad af Dannebrogordenen og er begravet på Tibirkegård.

Værker 
 Balletmusik
 Benzin op. 17 (1930) 
 Cocktails-Party op. 19 (1930) (ikke opført) 
 Darduse op. 32 (1935/36) 
 Tolv med Posten op. 37 (1942) 
 Slaraffenland op. 33 (1936-40) 
 Qarrtsiluni op. 36 (1938-42) 
 Fugl Fønix (1944/45) 
 Etudes (1947) 
 Månerenen op. 57 (1956) 
 Fruen fra havet op. 59 (1959) 
 Galla-Variationer (1966) 
 Ballet Royal (1967) 
 Svinedrengen (1968)
 Skuespilmusik
 Niels Ebbesen (1945) 
 Opera
 Susanne op. 49 (1948) 
 Orkestermusik
 Erasmus Montanus op. 1 (1920)
 Suite dionysiaque op. 6
 Symfoni no. 1 op. 8 (1925)
 Variationer over et tema af Mezangeau op. 12 (1926)
 Symfoni no. 2 op. 14 (1927)
 Fastelavn op. 20 (1929/30)
 Concerto for trompet og strygere
 Revymusik
 Paa Hodet, første PH-revy, musik til finalen (1929)
 Andet
 Danmarks Frihedssang (En Vinter lang og mørk og haard) (offentliggjort i Frit Danmark, marts 1945)
 Se dig for, børnesang i De små synger

Referencer

Eksterne henvisninger 
 Riisager Bibliografi 
 Musik- og Teaterafdelingen på Det Kongelige Bibliotek 
 Kraks Blå Bog 1974

Komponister fra Danmark
Operakomponister fra Danmark
Klassiske komponister fra det 20. århundrede
Balletkomponister
Økonomer fra Danmark
Personer i Kraks Blå Bog (afdøde)
Kontorchefer fra Danmark
Kommandører af 1. grad af Dannebrog
Personer i Dansk Biografisk Leksikon
Danskere i 1900-tallet
Foreningsformænd fra Danmark
Ansatte ved Det Kgl. Danske Musikkonservatorium
Antikommunister fra Danmark
Personer med enkeltværker i Kulturkanonen